钦定古今图书集成/明伦汇编/官常典/第515卷 > 张子盖
## 钦定古今图书集成/明伦汇编/官常典/第515卷 > 张子盖

按《宋史张俊传》：“俊从子子盖，字德高，父宏应募从俊
军河上，金人破开德府，宏战死。子盖初从韩世忠讨
苗傅，补承信郎，累功迁武功郎。绍兴六年，刘猊大举
入寇，过定远县，将趋宣化窥江，诏遣俊会刘光世军
剿之。子盖从俊击猊于藕塘，授阁门宣赞舍人。明年，
改昌州刺史、江南东路马步军都总管。十年，金人再”
取河南，以兴复宿、亳功，迁登州防御使，兼宣抚司衙
兵副统制。十一年二月，兀术入庐州，攻含山县，渐攻
历阳。俊遣兵渡江，子盖从王德驰入和州，金人退屯
昭关。会刘锜自东关引兵出清溪，邀击金人，俊遣子
盖与锜会，大战于柘皋，败之，军势赫张。兀术复攻濠
州，子盖又败之于周梁桥。除兴宁军承宣使。和议成，
改建康府驻札御前诸军都统制。十三年，授龙神卫
四厢都指挥使、两浙西路马步军都总管。帝幸俊第，
授子盖安德军节度使。三十二年春，金人攻海州急，
以子盖为镇江府都统往援之，即日渡江，驰至楚州。
淮东漕臣龚涛谓之曰：“敌众十倍，兵力不支，宜张虚
声攻淮阳，使之必救，则海州可解。”子盖曰：“彼若不救，
将如之何？”乃急趋涟水，取便道以进。次石湫堰，金人
陈万骑于河东，子盖率精锐数千骑击之，谓麾下曰：
“彼众我寡，利在速战。”遣统制张𤣱略阵，𤣱中流矢，子
盖曰：“事急矣！”奋臂大呼，驰入阵，诸将继之，殊死战，贼
大败，拥溺石湫河死者半，围遂解。金人复整军来战，
子盖再率精锐击之，获其车马铠仗万计，退屯泗州。
孝宗即位，召对，赐鞍马、铠甲、束带，且令招集勇敢，相
时而动。子盖受命，还招金大将萧鹧巴、耶律造哩将
其众来降。寻以疾还镇江，授检校少保、淮东招抚使，
未上，卒，年五十一。赠太尉，谥恭壮。子盖从俊征讨藕
塘、柘皋，功虽多，未能出诸将右，惟“海州”一捷可称云。